Κώδικας συμπεριφοράς της Ευρωπαϊκής Κεντρικής Τράπεζας

δυνάμει του άρθρου 11.3 του εσωτερικού κανονισμού της Ευρωπαϊκής Κεντρικής Τράπεζας

(2001/C 76/11)

1. ΕΙΣΑΓΩΓΙΚΕΣ ΠΑΡΑΤΗΡΗΣΕΙΣ

Ο παρών κώδικας συμπεριφοράς (εφεξής "κώδικας") παρέχει κατευθυντήριες γραμμές, όσον αφορά θέματα επαγγελματικής δεοντολογίας, σε όλους τους υπαλλήλους της Ευρωπαϊκής Κεντρικής Τράπεζας (εφεξής "αποδέκτες") και αποτελεί κείμενο αναφοράς για το κοινό, ως προς την τυπική συμπεριφορά που τρίτα πρόσωπα μπορούν να αναμένουν στις σχέσεις τους με την Ευρωπαϊκή Κεντρική Τράπεζα (ΕΚΤ). Ο παρών κώδικας καθιστά σαφείς τους δεοντολογικούς κανόνες και τα πρότυπα με τα οποία, κατά την κρίση της ΕΚΤ, είναι αναγκαίο να συμμορφώνονται οι αποδέκτες και διευκρινίζει τα σημεία αναφοράς βάσει των οποίων θα αξιολογείται η εκπλήρωση των υποχρεώσεων που έχουν ήδη αναλάβει οι αποδέκτες. Ο κώδικας βασίζεται στους όρους των μεμονωμένων συμβάσεων των μελών της Εκτελεστικής Επιτροπής, στους όρους απασχόλησης για το προσωπικό της Ευρωπαϊκής Κεντρικής Τράπεζας (εφεξής "όροι απασχόλησης") και σε όλα τα κείμενα περί εφαρμογής τους, και ισχύει με την επιφύλαξη όλων των ανωτέρω. Παρομοίως, ο παρών κώδικας παρέχει κατευθυντήριες γραμμές και καθορίζει δεοντολογικούς κανόνες, πρότυπα και σημεία αναφοράς για τα μέλη της Εκτελεστικής Επιτροπής της ΕΚΤ.

2. ΒΑΣΙΚΕΣ ΑΡΧΕΣ

Οι αποδέκτες καλούνται να ενεργούν με αποκλειστική πίστη προς την ΕΚΤ, εντιμότητα, ανεξαρτησία, αμεροληψία και διακριτικότητα, παραμερίζοντας κάθε προσωπικό ή εθνικό συμφέρον, να υιοθετούν υψηλά πρότυπα επαγγελματικής δεοντολογίας και να αποφεύγουν κάθε κατάσταση που ενδέχεται να οδηγήσει σε σύγκρουση συμφερόντων.

Οι αποδέκτες ενθαρρύνονται, στις διαπροσωπικές τους σχέσεις εντός της ΕΚΤ, να συμπεριφέρονται ως Ευρωπαίοι και πολίτες της Ευρωπαϊκής Ένωσης, χωρίς προκαταλήψεις εθνικού χαρακτήρα, βασιζόμενοι στη διαπολιτισμική κληρονομιά των κρατών μελών, να εργάζονται ομαδικά και να καλλιεργούν πνεύμα συνεργασίας, πέραν κάθε πολιτισμικής διαφοράς.

2.1. Ίση μεταχείριση και αποφυγή των διακρίσεων

Οι αποδέκτες πρέπει να αποφεύγουν κάθε μορφή διάκρισης, και ιδίως κάθε διάκριση βάσει φυλής, εθνικότητας, φύλου, ηλικίας, σωματικής αναπηρίας, σεξουαλικών προτιμήσεων, πολιτικών πεποιθήσεων, φιλοσοφικών απόψεων ή θρησκευτικών πιστεύω.

Η σεξουαλική παρενόχληση ή η ψυχολογική ή σωματική παρενόχληση οιασδήποτε φύσης δεν είναι ανεκτές από την ΕΚΤ. Η κοινοτική νομοθεσία ορίζει τη σεξουαλική παρενόχληση ως "ανεπιθύμητη συμπεριφορά σεξουαλικής φύσης ή άλλη συμπεριφορά βασιζόμενη στη διαφορά φύλου που θίγει την αξιοπρέπεια γυναικών και ανδρών κατά την εργασία και η οποία εκφράζεται λόγω ή έργω".(1) Οι αποδέκτες πρέπει να επιδεικνύουν τόσο ευαισθησία όσο και σεβασμό προς τους άλλους και να παύουν οιαδήποτε συμπεριφορά θεωρείται προσβλητική από άλλο άτομο από τη στιγμή που θα τους το υποδείξει. Κανένας από τους αποδέκτες δεν περιέρχεται σε δυσχερή θέση καθ' οιονδήποτε τρόπο λόγω της αποτροπής ή της καταγγελίας περιπτώσεων παρενόχλησης.

2.2. Επιμέλεια, αποτελεσματικότητα, υπευθυνότητα

Οι αποδέκτες καλούνται πάντοτε να ασκούν τις αρμοδιότητες και να εκτελούν τα καθήκοντα που τους ανατίθενται, επιμελώς, αποτελεσματικά και με τον καλύτερο δυνατό τρόπο. Καλούνται να έχουν επίγνωση της σπουδαιότητας των καθηκόντων και των αρμοδιοτήτων τους, να λαμβάνουν υπόψη τις προσδοκίες του κοινού ως προς την ηθική τους στάση, να συμπεριφέρονται κατά τρόπο που διατηρεί και προάγει την εμπιστοσύνη του κοινού στην ΕΚΤ και να συμβάλλουν στην αποτελεσματικότητα του διοικητικού μηχανισμού της ΕΚΤ.

2.3. Συμμόρφωση με το νόμο

Σύμφωνα με το πρωτόκολλο περί των προνομίων και ασυλιών των Ευρωπαϊκών Κοινοτήτων, τα προνόμια και οι ασυλίες των οποίων απολαύουν οι αποδέκτες εκχωρούνται μόνο προς το συμφέρον της ΕΚΤ. Αυτά τα προνόμια και οι ασυλίες δεν απαλλάσσουν επ' ουδενί τους αποδέκτες από την εκπλήρωση των ιδιωτικών τους υποχρεώσεων ή τη συμμόρφωσή τους με τους ισχύοντες εθνικούς νόμους. Πιο συγκεκριμένα, οι αποδέκτες πρέπει να συμμορφώνονται πλήρως με τους ποινικούς νόμους και τις αστυνομικές διατάξεις που ισχύουν στη Γερμανία.

3. ΣΧΕΣΕΙΣ ΜΕ ΤΟ ΕΞΩΤΕΡΙΚΟ ΠΕΡΙΒΑΛΛΟΝ ΤΗΣ ΕΚΤ

3.1. Ανεξαρτησία

3.1.1. Αποφυγή εξωτερικής επιρροής

Η αρχή της ανεξαρτησίας διατυπώνεται στο άρθρο 7 του καταστατικού του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας (εφεξής "καταστατικό"). Σε όλες τις εξωτερικές τους σχέσεις, οι αποδέκτες πρέπει να υποστηρίζουν τη δέσμευση της ΕΚΤ να ενεργεί σύμφωνα με την αρχή της ανεξαρτησίας. Κατά συνέπεια, οι αποδέκτες δεν πρέπει να ζητούν ή να δέχονται υποδείξεις από οιαδήποτε κυβέρνηση, αρχή, οργανισμό ή πρόσωπο εκτός της ΕΚΤ.

3.1.2. Διαπραγματεύσεις για μελλοντική πρόσληψη εκτός της ΕΚΤ

Οι αποδέκτες πρέπει να συμπεριφέρονται με ακεραιότητα και διακριτικότητα όσον αφορά τόσο τις διαπραγματεύσεις για μελλοντική πρόσληψη, όσο και την αποδοχή επαγγελματικών θέσεων έπειτα από την παύση άσκησης των καθηκόντων τους στην ΕΚΤ, ιδίως εάν αυτές οι θέσεις αφορούν χρηματοπιστωτικό ίδρυμα ή κάποιον προμηθευτή της ΕΚΤ. Από τη στιγμή που αρχίζουν τέτοιου είδους διαπραγματεύσεις ή εφόσον υπάρχει παρόμοια προοπτική, οι ενδιαφερόμενοι αποδέκτες καλούνται να απέχουν από κάθε ζήτημα που ενδέχεται να έχει σχέση με τον μελλοντικό εργοδότη, εάν η συνέχιση της σχέσης αυτής μπορεί να έχει ως αποτέλεσμα να αποδοθεί στους εν λόγω αποδέκτες κατηγορία για σύγκρουση συμφερόντων ή για κατάχρηση της θέσης τους στην ΕΚΤ.

3.1.3. Δώρα και τιμητικές διακρίσεις

Η τήρηση της αρχής της ανεξαρτησίας δεν είναι συμβατή με την αίτηση, τη λήψη ή την αποδοχή, από οιαδήποτε πηγή εκτός της ΕΚΤ ή από υφισταμένους, ωφελημάτων, αμοιβών, αποζημιώσεων ή δώρων, χρηματικής φύσεως ή μη, των οποίων η αξία υπερβαίνει ένα σύνηθες ή ευκαταφρόνητο ποσό, και τα οποία συνδέονται καθ' οιονδήποτε τρόπο με τις δραστηριότητες του αποδέκτη εντός της ΕΚΤ.

Όσον αφορά την αποδοχή τιμητικών διακρίσεων και μεταλλίων που απονέμονται στους αποδέκτες από τις εθνικές αρχές για τις υπηρεσίες τους στην ΕΚΤ, οι αποδέκτες πρέπει πρώτα να ενημερώνουν τον Πρόεδρο της ΕΚΤ, από τον οποίο ζητούν τη σχετική συγκατάθεση.

3.1.4. Εξωτερικές δραστηριότητες

Οι αποδέκτες δύνανται να αναλαμβάνουν μη αμειβόμενες και μη χρηματοοικονομικής φύσεως δραστηριότητες εκτός των ωρών εργασίας, σε διάφορους τομείς, όπως του πολιτισμού, της επιστήμης, της εκπαίδευσης, του αθλητισμού, της φιλανθρωπίας, της θρησκείας, του κοινωνικού ή άλλου φιλανθρωπικού έργου, με την προϋπόθεση ότι οι δραστηριότητες αυτές δεν έχουν αρνητικό αντίκτυπο στην εκπλήρωση των υποχρεώσεών τους έναντι της ΕΚΤ. Για τις αμειβόμενες δραστηριότητες αυτού του είδους και για κάθε άλλη δραστηριότητα επιχειρούμενη εκτός των ωρών εργασίας, απαιτείται προηγούμενη έγκριση, σύμφωνα με τους όρους απασχόλησης.

Οι αποδέκτες υποχρεούνται να ενεργούν με σύνεση και προσοχή στο πλαίσιο κάθε πολιτικής δραστηριότητας, ώστε να διαφυλάσσεται η ανεξαρτησία και η ουδετερότητα της ΕΚΤ. Πιο συγκεκριμένα, η ΕΚΤ δεν ενθαρρύνει τα ανώτερα διοικητικά στελέχη της να αποκτούν ή να διατηρούν εξέχουσες θέσεις εντός πολιτικών κομμάτων. Οι αποδέκτες δεν πρέπει να ασκούν πολιτικές δραστηριότητες εντός των ωρών εργασίας, κάνοντας χρήση των εγκαταστάσεων ή των μέσων της ΕΚΤ, ή στα κτίρια της ΕΚΤ.

Οι αποδέκτες δύνανται να συνεργάζονται με ακαδημαϊκές ενώσεις και να συμβάλλουν στην εξέλιξή τους σε υλικό και επιστημονικό επίπεδο. Πιο συγκεκριμένα, οι αποδέκτες δύνανται να πραγματοποιούν έρευνες, να δίνουν διαλέξεις, να γράφουν άρθρα ή βιβλία ή να ασκούν άλλες παρόμοιες δραστηριότητες, το αντικείμενο των οποίων σχετίζεται με θέματα που καλύπτει η εργασία τους, με την προϋπόθεση ότι έχει δοθεί σχετική έγκριση από την Εκτελεστική Επιτροπή. Ωστόσο, πρέπει να καταστεί σαφές ότι παρόμοιες επιστημονικές ή ακαδημαϊκές συνεισφορές εκ μέρους των αποδεκτών έχουν προσωπικό χαρακτήρα και δεν εμπλέκουν την ΕΚΤ. Οι αποδέκτες δεν πρέπει κατ' ουδένα τρόπο να εμφανίζονται ως εκπρόσωποι επίσημης θέσης της ΕΚΤ, εκτός εάν έχουν λάβει διαφορετική προηγούμενη εξουσιοδότηση.

Με εξαίρεση ποσά που προορίζονται αποκλειστικά για την κάλυψη των εξόδων τους, οι αποδέκτες δεν ζητούν ούτε λαμβάνουν αμοιβή χρηματικής ή άλλης φύσεως για εξωτερικές δραστηριότητες που ασκούνται κατά την εκτέλεση των καθηκόντων τους, εκτός εάν έχουν λάβει τη δέουσα εξουσιοδότηση προς αυτόν τον σκοπό από την Εκτελεστική Επιτροπή.

3.2. Εμπιστευτικός χαρακτήρας και πρόσβαση του κοινού στα έγγραφα

Το επαγγελματικό απόρρητο, το οποίο ορίζεται στο άρθρο 38 του καταστατικού, στους όρους απασχόλησης και σε όλα τα κείμενα περί εφαρμογής τους, απαιτεί τη μη διάδοση εμπιστευτικών πληροφοριών που αποκτούν οι αποδέκτες κατά την εκτέλεση των καθηκόντων τους. Οι αποδέκτες ζητούν την άδεια να καταθέσουν, είτε ως μάρτυρες είτε με άλλη ιδιότητα σε δικαστικές ή άλλες διαδικασίες, άδεια η οποία χορηγείται σε κάθε περίπτωση που η άρνηση κατάθεσης θα μπορούσε να τους εμπλέξει σε ποινική δίκη. Ωστόσο, άδεια δεν απαιτείται στην περίπτωση που αποδέκτης κληθεί να καταθέσει ενώπιον του Δικαστηρίου των Ευρωπαϊκών Κοινοτήτων, στο πλαίσιο υπόθεσης μεταξύ της ΕΚΤ και μέλους ή πρώην μέλους του προσωπικού της.

Οι υποχρεώσεις ως προς το επαγγελματικό απόρρητο δεν εμποδίζουν την πρόσβαση του κοινού σε πληροφορίες και έγγραφα, όπως ορίζεται στην απόφαση της ΕΚΤ της 3ης Νοεμβρίου 1998 (ΕΚΤ/1998/12 και επόμενες τροποποιήσεις).

3.3. Σχέσεις με το κοινό

3.3.1. Βασικές αρχές

Το ευπρόσιτο, η αποδοτικότητα, η ευπρέπεια και η ευγένεια πρέπει να διέπουν τις σχέσεις των αποδεκτών με το κοινό. Οι αποδέκτες μεριμνούν, στο μέτρο του δυνατού, ώστε το κοινό να αποκτά τις πληροφορίες που ζητεί. Αυτές οι πληροφορίες, καθώς και κάθε λόγος για τη μη παροχή πληροφοριών, είναι σαφείς και κατανοητές.

3.3.2. Προστασία των δεδομένων

Οι αποδέκτες που επεξεργάζονται δεδομένα προσωπικού χαρακτήρα, τα οποία αφορούν ιδιώτες, τηρούν τις αρχές που προβλέπονται στην οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών(2). Οι εν λόγω αποδέκτες αποφεύγουν, ιδίως, την επεξεργασία δεδομένων προσωπικού χαρακτήρα για αθέμιτους σκοπούς ή τη διαβίβαση τέτοιων δεδομένων σε μη εξουσιοδοτημένα πρόσωπα.

3.3.3. Προσφυγές

Οι αποδέκτες πρέπει να διασφαλίζουν ότι σε κάθε απόφαση της ΕΚΤ η οποία ενδέχεται να επηρεάσει δυσμενώς τα δικαιώματα ή τα συμφέροντα τρίτου αναφέρονται οι διαθέσιμες δυνατότητες προσβολής της εν λόγω απόφασης, καθώς και τα αρμόδια όργανα προσφυγής και οι προβλεπόμενες προθεσμίες για την ενάσκηση των δυνατοτήτων αυτών.

3.4. Επαφές με τα μέσα ενημέρωσης

Οι αποδέκτες πρέπει να αποφεύγουν να δίνουν συνεντεύξεις ή να παρέχουν ανεπίσημες πληροφορίες (δηλαδή πληροφορίες που δεν διατίθενται στο κοινό), με δική τους πρωτοβουλία ή κατόπιν πρόσκλησης, στα μέσα ενημέρωσης, χωρίς να έχουν λάβει προηγουμένως τη σχετική άδεια. Οι αποδέκτες, όταν συναντούν εκπροσώπους των μέσων ενημέρωσης σε επίπεδο κοινωνικών επαφών, επιδεικνύουν τη μεγαλύτερη δυνατή διακριτικότητα όσον αφορά ζητήματα που σχετίζονται με το Ευρωπαϊκό Σύστημα Κεντρικών Τραπεζών (ΕΣΚΤ).

3.5. Σχέσεις με τις εθνικές κεντρικές τράπεζες

Οι σχέσεις μεταξύ των αποδεκτών και των συναδέλφων τους στις εθνικές κεντρικές τράπεζες (ΕθνΚΤ) που αποτελούν μέρος του ΕΣΚΤ πρέπει να διέπονται από πνεύμα στενής συνεργασίας. Αυτή η συνεργασία με τις ΕθνΚΤ πρέπει να βασίζεται στις αρχές της μη διάκρισης, της ίσης μεταχείρισης και της αποφυγής προκαταλήψεων εθνικού χαρακτήρα και να μη θίγει την τήρηση του εμπιστευτικού χαρακτήρα, εφόσον αυτό κρίνεται σκόπιμο. Στο πλαίσιο αυτό, πρέπει να λαμβάνεται υπόψη ότι δεν αποτελούν μέρος του Ευρωσυστήματος όλα τα μέλη του ΕΣΚΤ, γεγονός το οποίο έχει συνέπειες σε θεσμικό επίπεδο για την έκταση αυτής της συνεργασίας.

Στις σχέσεις τους με μία ΕθνΚΤ, οι αποδέκτες πρέπει να λαμβάνουν υπόψη τους την υποχρέωση πίστεως έναντι της ΕΚΤ και τον αμερόληπτο ρόλο της ΕΚΤ εντός του ΕΣΚΤ.

3.6. Ευρωπαϊκά όργανα και οργανισμοί και εθνικές αρχές

Οι επαφές, επίσημες ή ανεπίσημες, με εκπροσώπους ευρωπαϊκών οργάνων, άλλων ευρωπαϊκών οργανισμών και εθνικών αρχών πρέπει πάντοτε να αντανακλούν τη θέση της ΕΚΤ, εφόσον αυτή υφίσταται. Ελλείψει παγιωμένης θέσης της ΕΚΤ, οι αποδέκτες πρέπει να εκφράζουν τη ρητή τους επιφύλαξη για κάθε θέση της ΕΚΤ επί δεδομένου ζητήματος, όταν προβάλλουν προσωπικές απόψεις. Στις επαφές τους με ευρωπαϊκά όργανα και οργανισμούς, οι αποδέκτες απαιτείται να είναι ιδιαίτερα προσεκτικοί και ευπρόσιτοι, ενώ παράλληλα πρέπει να διασφαλίζεται η ανεξαρτησία της ΕΚΤ και η τήρηση του επαγγελματικού απορρήτου, όπως προβλέπεται στο καταστατικό.

Οι αποδέκτες πρέπει να ενημερώνουν τους ανωτέρους τους για κάθε ανάρμοστη απόπειρα άσκησης επιρροής στην ΕΚΤ στο πλαίσιο της εκτέλεσης των καθηκόντων της.

3.7. Ιδιωτικές χρηματοοικονομικές δραστηριότητες και σύγκρουση συμφερόντων

Τα καθήκοντα και οι δραστηριότητες της ΕΚΤ συνεπάγονται χρηματοοικονομικές συναλλαγές με χρηματοπιστωτικά ιδρύματα, καθώς και διάφορες άλλες επιχειρηματικές σχέσεις. Συνεπάγονται επίσης την ανάλυση και την προπαρασκευή αποφάσεων οι οποίες ενδέχεται να επηρεάσουν τις εξελίξεις στις αγορές. Σε αυτές και σε άλλες επαγγελματικές δραστηριότητες, οι αποδέκτες πρέπει να είναι σε θέση να ενεργούν εν πλήρει ανεξαρτησία και αμεροληψία.

3.7.1. Αποφυγή ενδεχόμενης σύγκρουσης συμφερόντων

Οι αποδέκτες πρέπει να αποφεύγουν κάθε κατάσταση που μπορεί να προκαλέσει σύγκρουση συμφερόντων. Σύγκρουση συμφερόντων προκύπτει όταν οι αποδέκτες έχουν ιδιωτικά ή προσωπικά συμφέροντα που ενδέχεται να επηρεάσουν ή φαίνεται ότι επηρεάζουν την αμερόληπτη και αντικειμενική εκτέλεση των καθηκόντων τους. Με τον όρο «ιδιωτικό ή προσωπικό συμφέρον» νοείται κάθε ενδεχόμενο όφελος για το ίδιο το πρόσωπο, την οικογένεια, τους λοιπούς συγγενείς, τους φίλους ή τους γνωστούς του.

3.7.2. Πληροφορίες σχετικά με διαγωνισμούς παροχής αγαθών και υπηρεσιών

Κατά τη διάρκεια διαδικασιών σχετικών με διαγωνισμούς, οι αποδέκτες πρέπει να χρησιμοποιούν μόνο τους επίσημους διαύλους επικοινωνίας και να αποφεύγουν την προφορική διαβίβαση πληροφοριών.

3.7.3. Εκμετάλλευση εμπιστευτικών πληροφοριών

Οι αποδέκτες συμμορφώνονται με τους κανόνες περί εκμετάλλευσης εμπιστευτικών πληροφοριών που θεσπίζει η Εκτελεστική Επιτροπή.

3.8. Σχέσεις με ομάδες συμφερόντων

Οι σχέσεις με τις ομάδες συμφερόντων πρέπει να στηρίζονται στους βασικούς κανόνες επαγγελματικής δεοντολογίας. Οι αποδέκτες πρέπει να βεβαιώνονται ότι όλοι οι εκπρόσωποι ομάδων συμφερόντων προσδιορίζουν την ταυτότητά τους, δηλώνουν ρητώς την ιδιότητα με την οποία ενεργούν και γνωστοποιούν τα ονόματα κάθε άλλου αποδέκτη με τον οποίο έχουν έλθει σε επαφή για το ίδιο θέμα.

4. ΣΧΕΣΕΙΣ ΣΤΟ ΕΣΩΤΕΡΙΚΟ ΤΗΣ ΕΚΤ

4.1. Πίστη και συνεργασία

Για τους αποδέκτες, η πίστη συνεπάγεται όχι μόνο την εκπλήρωση των καθηκόντων που τους ανατίθενται από τους ανωτέρους τους και τη συμμόρφωση με τις οδηγίες των τελευταίων και με την ισχύουσα ιεραρχική δομή, αλλά επίσης την παροχή βοήθειας και συμβουλών, την ειλικρίνεια και τη διαφάνεια σε όλες τις σχέσεις με ανωτέρους και συναδέλφους. Πιο συγκεκριμένα, οι αποδέκτες πρέπει να ενημερώνουν τους υπόλοιπους ενδιαφερόμενους συναδέλφους τους για τις εργασίες εν εξελίξει και να τους δίνουν την ευκαιρία να συνεισφέρουν σε αυτές. Η απόκρυψη, από ανωτέρους ή συναδέλφους, πληροφοριών που ενδέχεται να έχουν επίπτωση στην άσκηση των δραστηριοτήτων, και ιδίως όταν αποσκοπεί στην απόκτηση προσωπικών οφελών, η παροχή ψευδών, ανακριβών ή αλλοιωμένων πληροφοριών, η άρνηση συνεργασίας με συναδέλφους ή κάθε συμπεριφορά παρακώλυσης των διαδικασιών θα ήταν αντίθετες με το είδος της πίστης που καλούνται να επιδεικνύουν οι αποδέκτες.

Κάθε μορφή επικοινωνίας πρέπει να ακολουθεί δεόντως τους διαύλους της ισχύουσας ιεραρχικής δομής. Τα έγγραφα κοινοποιούνται σε κάθε ενδιαφερόμενο συνάδελφο. Τα διευθυντικά στελέχη καθοδηγούν τους αποδέκτες με τους οποίους συνεργάζονται, κατά τρόπο σαφή και κατανοητό, είτε προφορικώς είτε γραπτώς.

4.2. Χρησιμοποίηση των πόρων της ΕΚΤ

Οι αποδέκτες καλούνται να σέβονται και να προστατεύουν την ιδιοκτησία της ΕΚΤ και να μην επιτρέπουν σε τρίτους να χρησιμοποιούν τις υπηρεσίες ή/και τις εγκαταστάσεις και τα μέσα της ΕΚΤ. Ο εξοπλισμός, οι εγκαταστάσεις και τα μέσα, οιασδήποτε φύσης, παρέχονται στους αποδέκτες από την ΕΚΤ μόνο για επίσημη χρήση, εκτός εάν έχει επιτραπεί η ιδιωτική χρήση είτε δυνάμει των σχετικών εσωτερικών κανόνων ή πρακτικών είτε βάσει διακριτικής ευχέρειας.

Οι αποδέκτες καλούνται, επίσης, να λαμβάνουν κάθε εύλογο και κατάλληλο μέτρο περιορισμού των δαπανών και εξόδων της ΕΚΤ, όποτε αυτό είναι δυνατό, ώστε οι διαθέσιμοι πόροι να μπορούν να χρησιμοποιούνται κατά τον πιο αποδοτικό τρόπο.

5. Εφαρμογή

5.1. Ρόλος των αποδεκτών

Η ορθή εφαρμογή του παρόντος κώδικα εξαρτάται, κατά κύριο λόγο, από τον επαγγελματισμό, την ευσυνειδησία και την κοινή λογική των αποδεκτών.

Πέραν της στάσης επαγρύπνησης την οποία καλούνται να τηρούν, οι αποδέκτες που κατέχουν θέσεις εξουσίας καλούνται να συμπεριφέρονται κατά τρόπο υποδειγματικό όσον αφορά την τήρηση των αρχών και των κανόνων που προβλέπονται στον παρόντα κώδικα.

5.2. Σύμβουλος δεοντολογίας

Οι αποδέκτες που έχουν απορίες σχετικά με την εφαρμογή του παρόντος κώδικα συμπεριφοράς πρέπει να τις συζητούν με τον σύμβουλο δεοντολογίας που προβλέπεται στους κανόνες για θέματα προσωπικού. Συμπεριφορά που είναι πλήρως συμβατή με τις συμβουλές και τους ερμηνευτικούς δεοντολογικούς κανόνες που διαμορφώνει ο σύμβουλος δεοντολογίας, δεν προκαλεί την κίνηση πειθαρχικής διαδικασίας για μη συμμόρφωση των αποδεκτών με τις υποχρεώσεις τους έναντι της ΕΚΤ. Ωστόσο, αυτές οι συμβουλές δεν απαλλάσσουν τους αποδέκτες από κάθε άλλη ευθύνη.

5.3. Διανομή και δημοσίευση

Αντίγραφο του παρόντος κώδικα διανέμεται σε κάθε αποδέκτη. Ο παρών κώδικας δημοσιεύεται στην Επίσημη Εφημερίδα των Ευρωπαϊκών Κοινοτήτων.

(1) Σύσταση της Επιτροπής, της 27ης Νοεμβρίου 1991, για την προστασία της αξιοπρέπειας γυναικών και ανδρών κατά την εργασία (ΕΕ L 49 της 24.2.1992, σ. 1).

(2) Οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (ΕΕ L 281 της 23.11.1995 σ. 31).